Flogfelag Føroya hevur øll árini merkt gongdina í flúgvingini, og tað ger fyritøkan enn tann dag í dag. Tað var í 1961, at Lars Larsen ein av stigtakarunum til Flogfelag Føroya, setti seg í samband við Iceland Air fyri at vita, um teir høvdu áhugað í at flúgva til Føroya. Eingilsmenn bygdu undir seinna veraldarbardaga flogvøll í Vágum. Árið eftir kom svar frá íslendingum, og teir vístu áhuga og góvu eitt játtandi svar. Tað var sjálvur stjórin hjá Iceland Air, sum svaraði fyrispurninginum, men enn vóru ikki allar súðir syftar. Sama ár eydnaðist tað at skipa fyri uppvísningi. Arbeitt varð víðari við ætlanini í 1962-63. Tí tað var nógv, sum skuldi fáast uppá pláss. Tað var í 1963, at Føroyar vórðu settar á eina flogleið á Iceland Air. Tað vóru Hugo Fjørðoy og Lars Larsen, ið tóku stig til at stovnseta felagið. Fyrstu tvey árini hjá felagnum var Ragnvald Larsen, bróður Lars Larsen, eisini við. Soleiðis ber til at siga, at Flogfelag Føroya at kalla setti Føroyar á kortið innan flogferðslu, og vóru hesi stigini slóðbrótandi fyri føroyska samferðslu. Í 1964 gjørdist Flogfelag Føroya GSA-umboð (General Sales Agents) fyri Iceland Air. Árið eftir fekk Flogfelag Føroya somu uppgávu at røkja vegna SAS. Iceland Air røkti rutuna til 1971, tá Danair tók yvir. Leikluturin hjá Flogfelag Føroya hevur øll árini verið at virka sum tann forlongdi armurin hjá útlendsku flogfeløgunum í Føroyum. Av fyrstani tíð tók Flogfelag Føroya sær av allari handling av flogførum. Hetta slag av virksemi hevur Flogfelag Føroya eisini gjørt øll árini síðani felagið byrjaði at virka, og tað verður eisini gjørt í dag. Eisini hevur Flogfelag Føroya tikið sær av selja ferðaseðlar. Felagið hevur sum áður nevnt verið GSA-umboð líka síðani byrjanina fyri Iceland Air, og eisini er felagið GSA-umboð fyri SAS í Føroyum. Longu frá 1963 hevur Flogfelag Føroya selt ferðaseðlar eftir IATA skipanini. Skiftandi skipanir hava millum ár og dag gjørt seg galdandi. Í dag nýtir Flogfelag Føroya tað sokallaðu SMART Amadeus skipanina, sum loyvir felagnum at bíleggja ferðaseðlar kring allan heim, eisini eitt nú tokferðaseðlar kunnu bíleggjast á somu skipan, soleiðis at tann ferðandi í dag gjøgnum Flogfelag Føroya kann syrgja fyri øllum teimum neyðugu ferðaseðlunum á einum stað og áðrenn fráferðina. Tey, sum hava roynt at flúgva til ella úr Føroyum, vita, at veður og vindur ikki altíð vilja tað soleiðis sum ferðafólkini ætlað tað. Ætlanin var, at hotellið skuldi nøkta tann tørv, sum mongu seinkingarnar settu. Tí tá var tað ikki altíð líkatil at leita avaftur oynni, um seinkignar tóku seg upp. Áðrenn hevði verið dúvað uppá privata hýsing. Í veruleikanum varð felagið gjørt til tvey feløg. Tann parturin, sum í dag kallast fyri Flogfelag Føroya tekur sær ikki av eitt nú søluni av brennievni til flogfør. Broytingin er tó ikki størri enn so, at Flogfelag Føroya saman við nýggju fyritøkuni framvegis tekur sær av øllum tí, sum tað av fyrstan tíð gjørdi. Í septembur 2007 broytir Flogfelag Føroya navn til 62 ºN. Nýggjar tíðir merkir eisini, at felagið tekur nýggj stig. 62 ºN hevur eisini seinastu árini fingist við at leiga bilar út í samstarvi við altjóða fyritøkurnar Hertz, Sixt og Europcar. 1. august í 2018 tekur 62° N stig til at keypa Hotel Havn, sum Páll Breckmann sáli, bygdi í 2014. Við keypinum fylgdi eisini Bládýpi Guesthouse, sum liggur við síðurnar av gistingarhúsinum. Seinni sama ár broytir Hotel Havn navn til 62° N Hotel City Center, og Bládýpi broytir navn til 62° N Guesthouse City Center. Og soleiðis kom 62° N aftur inn í gistingarhús vinnuna. Alt hetta merkir, at 62 ºN í dag fæst við flogferðasølu, bilaútleigan og gistingarhús. Tað merkir, at 62 ºN í dag, eins og áður, myndar ein stóran part av flogferðavinnuni í Føroyum. Við hollum royndum, dugnaligum starvsfólki og góðum samstarvsfeløgum, verður virksemið hjá felagnum framhaldandi avgerðandi millumliðið í føroyskari flogferðslu.